
RAPORT  COMUN
asupra  propunerii legislative privind transmiterea unor terenuri din domeniul public al statului şi din administrarea Academiei de Ştiinţe Agricole şi Silvice “Gheorghe Ionescu Şişeşti”  - Staţiunea de Cercetare – Dezvoltare pentru Creşterea Ovinelor şi Caprinelor Popăuţi, judeţul Botoşani, în domeniul public al judeţului Botoşani şi în administrarea Consiliului Judeţean Botoşani
În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură şi servicii specifice, au fost sesizate spre dezbatere în fond, cu propunerea legislativă privind transmiterea unor terenuri din domeniul public al statului şi din administrarea Academiei de Ştiinţe Agricole şi Silvice “Gheorghe Ionescu Şişeşti”  - Staţiunea de Cercetare – Dezvoltare pentru Creşterea Ovinelor şi Caprinelor Popăuţi, judeţul Botoşani, în domeniul public al judeţului Botoşani şi în administrarea Consiliului Judeţean Botoşani, trimis cu adresa nr. Pl- x 226 din 28 aprilie 2014, înregistrat la Comisia juridică sub nr. 4c-11/509 şi la Comisia pentru agricultură înregistrat cu nr. 4c-4/224 din data de 29 aprilie 2014.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 23 aprilie 2014.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 1507 din 19 decembrie 2013.
Iniţiativa legislativă supusă dezbaterii are ca obiect de reglementare transmiterea, prin derogare de la prevederile art. 31 alin. (3) din Legea nr. 45/2009 privind organizarea şi funcţionarea Academiei de Ştiinţe Agricole şi Silvice “Gheorghe Ionescu Şişeşti”  şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările ulterioare, a unor terenuri cu suprafaţă totală de 1163,02 ha, din domeniul public al statului şi din administrarea Staţiunii de Cercetare - Dezvoltare pentru Creşterea Ovinelor şi Caprinelor Popăuţi, în domeniul public al judeţului Botoşani şi în administrarea Consiliului Judeţean Botoşani.
Comisia pentru administraţie publică a transmis, prin adresa cu nr. 4c-6/168 din 3 iunie 2014, un aviz negativ la propunerea legislativă.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură au examinat propunerea legislativă în şedinţa din 4 iunie 2014. Membrii Comisiei juridice au examinat iniţiativa legislativă în şedinţa din data de 3 decembrie 2014.
La dezbaterea propunerii legislative, în cadrul Comisiei pentru agricultură, a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Peter Nagy, secretar de stat în cadrul Ministerului Agriculturii şi Dezvoltării Rurale.

În urma dezbaterilor, membrii Comisiei juridice au hotărât, cu majoritate de voturi şi cu unanimitate de voturi, membrii Comisiei pentru agricultură, să propună plenului Camerei Deputaţilor, spre dezbatere şi adoptare, Raportul de respingere a propunerii legislative privind transmiterea unor terenuri din domeniul public al statului şi din administrarea Academiei de Ştiinţe Agricole şi Silvice “Gheorghe Ionescu Şişeşti”  - Staţiunea de Cercetare – Dezvoltare pentru Creşterea Ovinelor şi Caprinelor Popăuţi, judeţul Botoşani, în domeniul public al judeţului Botoşani şi în administrarea Consiliului Judeţean Botoşani, pentru a înlătura desfiinţarea unei instituţii specializate de cercetare - dezvoltare.
La dezbateri au fost prezenţi 24 deputaţi din numărul total de 27 membri ai Comisiei juridice, de disciplină şi imunităţi şi 36 deputaţi prezenţi din numărul total de 38 membrii ai Comisiei pentru agricultură.
În raport cu obiectul şi conţinutul reglementării, propunerea legislativă face parte din categoria legilor organice.
                  PREŞEDINTE,                                       PREŞEDINTE,
             Liviu Bogdan CIUCĂ                               Nini SĂPUNARU      
SECRETAR,



        SECRETAR,
         Sorin Constantin STRAGEA

               Costel ŞOPTICĂ
   Consilier parlamentar,




        Consilier parlamentar,
      Iuliana Fuiorea

